Nõukogu otsus,

14. detsember 1998,

ühenduse lõivusüsteemi kohta loomatoidusektoris

(98/728/EÜ)

EUROOPA ÜHENDUSTE NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, [1] eriti selle artikli 6 lõiget 2,

võttes arvesse nõukogu 22. detsembri 1995. aasta direktiivi 95/69/EÜ, millega nähakse ette loomatoidusektoris tegutsevate ettevõtete ja vahendajate tunnustamise ja registreerimise tingimused ja kord ning muudetakse direktiive 70/524/EMÜ, 74/63/EMÜ, 79/373/EMÜ ja 82/471/EMÜ, [2] eriti selle artikli 14 lõiget 2,

võttes arvesse komisjoni ettepanekut [3]

ning arvestades, et:

ühenduse tasemel tuleks teatavate teenuste puhul sätestada tasumisele kuuluvad lõivud kõikides liikmesriikides;

lõive nõutakse üksnes teatavaid söödalisandeid käsitlevate toimikute läbivaatamiseks; tuleks loetleda asjaomased söödalisandite rühmad;

nõutavad lõivud peaksid katma üksnes teenust osutava asutuse tegelikud töötasu-, sotsiaalhoolekande- ja halduskulud; on asjakohane sätestada täielik loetelu kõnealuste lõivude arvutamisel arvesse võetavatest kuludest;

liikmesriikidele tuleks anda võimalus fikseerida lõivud ühtse määra alusel nii, et ei oleks vaja esitada tõendeid iga üksikjuhtumi tegelike kulude kohta;

vajaliku teabe esitamisega peaksid liikmesriigid võimaldama komisjonil vajaduse korral muuta käesoleva otsuse lisasid; sellised muutmised tuleks teha käesolevas otsuses sätestatud korras, et seada sisse alalise söödakomitee kaudu toimuv tihe koostöö liikmesriikide ja komisjoni vahel;

ON VASTU VÕTNUD KÄESOLEVA OTSUSE:

Artikkel 1

1. Liikmesriigid tagavad, et direktiivi 70/524/EMÜ artikli 4 ja artikli 6 lõike 1 kohaselt referentliikmesriigile käesoleva otsuse A lisas loetletud söödalisandeid käsitlevate toimikute läbivaatamisest tekkinud kulude katmiseks nõutakse lõivu.

2. Liikmesriigid tagavad, et teatavate ettevõtete ja vahendajate direktiivi 95/69/EÜ artikli 5 kohasel heakskiitmisel tekkinud kulude katmiseks nõutakse lõivu.

3. Lõigetes 1 ja 2 nimetatud lõivude arvutamisel võetakse arvesse üksnes B lisas kindlaksmääratud kulusid.

Artikkel 2

Lisasid võib muuta artiklis 5 sätestatud korras.

Artikkel 3

Liikmesriikidel ei ole lubatud maksta käeolevas otsuses määratletud lõive tagasi ei otseselt ega kaudselt.

Kui liikmesriik kohaldab üksikjuhtumite hindamisel ühtse määraga makse, ei käsitata seda siiski lõivu kaudse tagasimaksmisena.

Artikkel 4

1. Liikmesriigid koostavad käesoleva otsuse rakenduseeskirju käsitlevad aruanded, milles määratakse kindlaks:

- iga artikli 1 lõigetes 1 või 2 osutatud juhtumi korral nõutavate lõivude või ühtse määraga maksude tase,

- B lisas loetletud teguritel põhinevate lõivude arvutamismeetod.

Liikmesriigid edastavad oma aruanded komisjonile hiljemalt 14. detsembriks 2000.

2. Komisjon esitab lõike 1 alusel nõutavate aruannete põhjal nõukogule hiljemalt 14. detsembriks 2002 kokkuvõtva üldaruande käesoleva otsuse rakendamise kohta ja vajaduse korral ettepanekud loomatoidusektori lõivude täiendava ühtlustamise kohta.

Artikkel 5

1. Kui on tarvis järgida käesolevas artiklis sätestatud korda, abistab komisjoni alaline söödakomitee, edaspidi "komitee".

2. Võetavate meetmete eelnõu esitab komiteele komisjoni esindaja. Tähtaja jooksul, mille määrab eesistuja lähtuvalt küsimuse kiireloomulisusest, esitab komitee eelnõu kohta oma arvamuse. Arvamus esitatakse sellise häälteenamusega, nagu on sätestatud asutamislepingu artikli 148 lõikes 2 nõukogu otsuste vastuvõtmiseks komisjoni ettepaneku põhjal. Liikmesriikide esindajate hääli komitees arvestatakse nimetatud artiklis sätestatud viisil. Eesistuja ei hääleta.

3. a) Kui kavandatavad meetmed on komitee arvamusega kooskõlas, võtab komisjon need vastu.

b) Kui kavandatavad meetmed ei ole komitee arvamusega kooskõlas või kui komitee ei esita oma arvamust, esitab komisjon võetavate meetmete kohta viivitamata ettepaneku nõukogule. Nõukogu teeb otsuse kvalifitseeritud häälteenamusega.

Kui nõukogu ei ole meetmeid võtnud kolme kuu möödudes pärast seda, kui antud küsimuses tema poole pöörduti, peab kõnealused meetmed võtma ja viivitamata rakendama komisjon, välja arvatud juhul, kui nõukogu teeb lihthäälteenamusega otsuse kõnealuste meetmete vastu.

Artikkel 6

Käesolevat otsust kohaldatakse alates 30. juunist 2000.

Artikkel 7

Käesolev otsus on adresseeritud liikmesriikidele.

Brüssel, 14. detsember 1998

Nõukogu nimel

president

W. Molterer

[1] EÜT L 270, 14.12.1970, lk 1. Direktiivi on viimati muudetud direktiiviga 98/92/EÜ (vt EÜT L 346, 22.12.1998, lk 49).

[2] EÜT L 332, 30.12.1995, lk 15. Direktiivi on viimati muudetud direktiiviga 98/92/EÜ (vt EÜT L 346, 22.12.1998, lk 49).

[3] EÜT C 155, 20.5.1998, lk 29.

--------------------------------------------------

A LISA

Toimikud söödalisandite kohta, mille puhul on vajalik direktiivi 70/524/EMÜ kohane ringlusse laskmise eest vastutajaga seotud lubamine.

--------------------------------------------------

B LISA

Täielik loetelu kuludest, mida võetakse arvesse artikli 1 lõigete 1 ja 2 kohaste lõivude arvutamisel:

Tööjõukulud

- töötasu, sh vajaduse korral toetused, pensionid, töötajate kindlustusmaksed.

Halduskulud

- majutus, sh renditasu, küte, elekter ja vesi, mööbel, hooldus, kindlustus, intressid, amortisatsioon;

- üldkulud, sh kontori inventar, kirjatarbed, postikulud, trükikulud, sidevahendid, koolitus, perioodika tellimine;

- reisikulud ja sellega seotud kulud.

Tehnilised kulud

- asjaomased tehnilised kulud (laboratooriumikulud, proovide võtmine);

- nõustamistasud.

--------------------------------------------------